1. **Senolė**

*„Ir švietė sutemoj senolės šypsena.“* („Vizijos“6)

Vytauto Mačernio šviesiausias ir ryškiausias vaikystės prisiminimas – babūnė, kurią „Vizijose“ meiliai vadina senole. Ji vaikui buvo didelė dvasinė atrama ir prieglobstis. Senolė jį augino, guodė, šluostė ašaras, kėlėsi naktimis, o ūgtelėjusiam sekė pasakas. Jiedu buvo didžiuliai draugai. Senolė vaikui suteikė skaistų, šviesų „vidujinį gyvenimą“, tapo tarsi palaiminimu, atliko žemiškosios namų sergėtojos vaidmenį. Vėliau „Vizijose“ švytinčios senolės paveikslas iškilo kaip brangiausios vaikystėje motiniška meile globojusios, ieškoti, mylėti ir branginti mokinusios, svarbiausios kūdikystės ir vaikystės moters.